b'\n_START_ARTICLE_\nBobni\xc4\x8d\n_START_SECTION_\nAnatomija\n_START_PARAGRAPH_\nBobni\xc4\x8d je razdeljen na dve regiji, ohlapni del bobni\xc4\x8da (pars flaccida membranae tympani) in napeti del bobni\xc4\x8da (pars tensa membranae tympani). Ohlapni del je zgrajen iz dveh plasti (ko\xc5\xbenega in sluzni\xc4\x8dnega epitelija) in je relativno krhek. Je podvr\xc5\xbeen holesteatomu. Ve\xc4\x8dji napeti del sestoji iz treh plasti (ko\xc5\xbee, veziva in sluznice) in je trdnej\xc5\xa1i, vendar pogosteje pride do predrtja tega dela._NEWLINE_Ve\xc4\x8dino povr\xc5\xa1ine bobni\xc4\x8da tvori napeti del, ki je na robovih zadebeljen in tvori vezivnohrustan\xc4\x8dast obro\xc4\x8dek bobni\xc4\x8da (anulus fibrocartilagineus membranae tympani) in je pritrjen v bobni\xc4\x8dni \xc5\xbeleb (timpani\xc4\x8dni sulkus). Osrednji predel napetega dela bobni\xc4\x8da je ugreznjen (umbo membranae tympani) proti kon\xc4\x8dnemu delu ro\xc4\x8daja kladivca. Ohlapni del je blago ro\xc5\xbenat in se nahaja nad lateralnim odrastkom kladivca (nad malearno prominenco), med sprednjo in zadaj\xc5\xa1njo kladiv\xc4\x8dno gubo bobni\xc4\x8da (anteriorno in posteriorno malearno pliko bobni\xc4\x8da).\n_START_SECTION_\nPrenos zvoka\n_START_PARAGRAPH_\nBobni\xc4\x8d sprejema zvo\xc4\x8dne vibracije iz zunanjega u\xc5\xa1esa in jih preusmeri na slu\xc5\xa1ne ko\xc5\xa1\xc4\x8dice. Zvok potuje po zraku, ki ima relativno nizko akusti\xc4\x8dno impedanco (upor prevajanju zvoka) do notranjega u\xc5\xa1esa, kjer je teko\xc4\x8dina z vi\xc5\xa1jo impedanco. Normalno se pri prehodu iz medija z nizko impedanco v medij z vi\xc5\xa1jo impedanco ve\xc4\x8d kot 99,9\xc2\xa0% akusti\xc4\x8dne energije odbije, v srednjem u\xc5\xa1esu pa se to prepre\xc4\x8di, saj se zvo\xc4\x8dni tlak na poti od bobni\xc4\x8da do notranjega u\xc5\xa1esa pove\xc4\x8da okoli 200-krat. Pri tem je pomembno razmerje med polmerom bobni\xc4\x8da, ki je relativno velik, in polmerom majhnega ovalnega okenca, na katerega se vibracije prenesejo od bobni\xc4\x8da preko slu\xc5\xa1nih ko\xc5\xa1\xc4\x8dic.'